"नै, किन्नहुँ नै । " एकटा युवक भरल पंचायतमे बाजि रहल छल "किछु भऽ जाए हम ओहि मौगी संग नै रहि सकै छी । "
पंच द्वारा कारण पुछल गेलै तँ बाजल " ओ चौबीसो घण्टा बाल-बच्चामे लागल रहै छै । बाल आश्रमसँ कखनो फुरसति नै होइ छै । हम विआहक बादो एसगरे टौआइत छी । "
गामक लोक ओकरा बड बुझलकै मुदा ओ ककरो बात नै मानलकै । बेर-बेर तलाकक बात सूनि सरपंच कहलनि " तोरा की बुझाइ छौ तूँ विआहक बन्हन तोड़ि देबहीं ? "
" विआहक बन्हन तँ नै टूटतै मुदा पति-पत्नीक सम्बन्ध टूटि जेतै । अलग-अलग रहबै तँ सब डोरी टूटिये जेतै ने? "
एते सूनि समवेत स्वरमे सब पंच बाजल "मानलियौ तूँ सबटा सम्बन्ध तोड़ि देबें मुदा एक बात मोन राख, समाजक डोरी जखन कसाइत छै तँ सबहक पहलमानी निकली जाइ छै । ककरो हिम्मत नै छै जे समाजक मजगूत डोरी तोड़ि देतै । "
जबाब सूनि युवक चुप भऽ गेल । 